เงินบาทเปิดที่ระดับ30.80/85บาท
เงินบาทเปิดตลาดเช้านี้อยู่ที่ระดับ 30.80/85 บาท/ดอลลาร์ แข็งค่าขึ้นจากเมื่อเย็นวานนี้ที่ปิดตลาดที่ระดับ 31.01/03 บาท/ดอลลาร์
14 ก.ย. 2555

เงินบาทเปิดตลาดเช้านี้อยู่ที่ระดับ 30.80/85 บาท/ดอลลาร์ แข็งค่าขึ้นจากเมื่อเย็นวานนี้ที่ปิดตลาดที่ระดับ 31.01/03 บาท/ดอลลาร์          วันนี้คาดว่าเงินบาทจะมีทิศทางที่แข็งค่า เช่นเดียวกับเงินสกุลอื่นที่แข็งค่าขึ้นเมื่อเทียบกับดอลลาร์สหรัฐฯ ซึ่งตอบรับกรณีผลประชุมธนาคารกลางสหรัฐ(เฟด) ที่ตัดสินใจประกาศใช้มาตรการผ่อนคลายเชิงปริมาณรอบที่ 3 (QE3) เพื่อมุ่งหวังจะช่วยกระตุ้นเศรษฐกิจสหรัฐฯ โดยช่วงเช้าที่ผ่านมา Exporter มีการเทขายสกุลเงินดอลลาร์ออกมา          "เมื่อวาน exporter ยังชั่งใจอยู่เรื่องประกาศ QE3 เลยชะลอการซื้อขายไว้ก่อน แต่พอเฟดประกาศทำ QE3 exporter จึงมีการขายดอลลาร์ออกมา" นักบริหารเงิน ระบุ          ทั้งนี้ เมื่อคืนที่ผ่านมาคณะกรรมการกำหนดนโยบายการเงินของเฟด(FOMC) มีมติให้ใช้มาตรการ QE3 ด้วยการซื้อหลักทรัพย์ที่มีสัญญาจำนองเป็นหลักทรัพย์ค้ำประกัน(MBS) ในวงเงิน 4 หมื่นล้านดอลลาร์/เดือน นอกจากนี้ FOMC ยังมีมติให้ขยายเวลาการคงอัตราดอกเบี้ยที่ระดับต่ำเป็นพิเศษออกไปจนถึงกลางปี 58 จากเดิมที่เคยกำหนดไว้ถึงช่วงกลางปี 57          ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 77.40/60 เยน/ดอลลาร์ ส่วนเงินยูโรอยู่ที่ระดับ 1.3000/3020 ดอลลาร์/ยูโร
นักบริหารเงิน คาดว่า เงินบาทวันนี้ยังมีทิศทางที่แข็งค่า มองกรอบไว้ที่ 30.75-30.90 บาท/ดอลลาร์